Základné tézy k spracovaniu stanov SZV

Uznesenie XII.  VZ SZV zo dňa 6.4.2019 konaného v Banskej Bystrici, dalo novému vedeniu SZV za úlohu pripraviť nové stanovy SZV. Po regionálnych konferenciách

v 05-06 /2020 by mala vzniknúť komisia na úpravu stanov SZV, aby boli k VZ v Trenčíne 21.11.2020 pripravené na schválenie.

Keďže si myslím že návrh stanov by mal ísť od spodu, teda od členov SZV, od ZO

SZV a považujem spracovanie stanov SZV za kľúčovú úlohu, ktorá sa dotýka všetkých členov SZV a tiež preto že vytvárajú základný systém práce a fungovania celého zväzu, predkladám vám základné tézy obsahu pripravovaných stanov k posúdeniu a k vzneseniu prípadných pripomienok, alebo návrhov o ktorých ste presvedčení, že skvalitnia našu činnosť.

Úprimne povedané ide mi o poznanie vašich názorov, pretože

* ste to vy ktorí ste sa rozhodli združiť do občianskeho združenia
* ste to vy ktorí pri zriadení občianskeho združenia SZV vložili svoju nádej do spoločnosti o ktorej boli presvedčení, že vytvorí lepšie podmienky pre vašu prácu, respektíve záľubu.
* Čo je však najhlavnejšie, ste to vy ktorý prostredníctvom svojich zvolených delegátov schvaľujú Stanovy SZV.

V snahe predísť zmenám v obsahu stanov pri ich schvaľovaní, bez predchádzajúcej diskusie s členmi a tiež s cieľom pripraviť obsahovo stanovy zväzu, ktoré by čo najefektívnejšie a najspravodlivejšie zabezpečili činnosť zväzu, predkladám vám na posúdenie základné tézy pripravovaného návrhu stanov.

Tézy:

1/ stanovy zachovávajú princíp dobrovoľnosti samostatnosti a apolitickosti občanov a právnických osôb, ktoré chovajú včely, majú záujem o včelárstvo, jeho rozvoj a zveľaďovanie a sú členmi SZV.

2/ zachováva sa poslanie a úlohy zväzu, to znamená napomáhať všestrannému rozvoju včelárstva na Slovensku, predovšetkým v:

1. skvalitňovaní chovu a zdravotného stavu včelstiev, zvyšovaní efektívnosti a racionalizácie včelárstva
2. užívaní a ochrane autorských práv a majetkových práv spojených s propagáciou a ochranou včelích produktov slovenského pôvodu,
3. znižovaní nákladov na jednotku produkcie,
4. predaji včelích produktov,
5. celkovom využití včelstiev v poľnohospodárstve a lesníctve,
6. ochrane životného prostredia a krajiny
7. osvetovej činnosti
8. poskytovaní odbornej a právnej pomoci svojim členom

3/ V organizácií a orgánoch zväzu zachovať základné organizácie  ktoré združujú členov a záujemcov o chov včiel vo vymedzenom regióne. Vo svojej činnosti by to mal byť samostatný subjekt

4/ Základné organizácie sú združené v regionálnych zložkách ktoré sú zriaďované na základe územného členenia Slovenskej republiky.

5/ predsedovia regionálnych výborov, sú zároveň členmi Výkonného výboru, ktorý je štatutárom SZV a pri rozhodovaní, respektíve hlasovaní Výkonného výboru disponujú počtom hlasov ktorý zodpovedá počtu členov SZV ktoré v regióne zastupujú. Týmto zavádzame spravodlivosť v rozhodovaní so zreteľom na členskú základňu.

6/ Ústredná kontrolná a revízna komisia SZV je volená z predsedov regionálnych kontrolných a revíznych komisií. Z dôvodu efektivity, operatívnosti a pružnosti navrhujem zvoliť z týchto zástupcov 3 členné + 1 predseda UKRK.

7/ Ústredné orgány by pracovali v zložení

1. Valné zhromaždenie ako najvyšší orgán SZV ktorý by tvorili predsedovia alebo tajomníci základných organizácii, ktorých delegujú alebo odvolávajú členské schôdze na dobu 4 roky.
2. Výkonný výbor tvorený z predsedu, ktorého by volilo valné zhromaždenie a z predsedov regionálnych organizácií. Pri hlasovaní ako som už uviedol by každý predseda disponoval počtom hlasov ktorý zodpovedá počtu členov SZV v danom  regióne ktorý zastupuje. Predseda VV by disponoval počtom hlasov ktorý odpovedá priemeru počtov hlasov jednotlivých predsedov regionálnych organizácií. Tým predpokladám zabezpečiť spravodlivé a objektívne rozloženie kompetencií jednotlivých členov Výkonného výboru SZV.
3. Predseda SZV. Z pohľadu pracovnoprávneho je to nová funkcia na plný pracovný úväzok. Na základe uvedeného odporúčam zrušiť doterajšie funkcie podpredsedov, pretože som presvedčený, že s využitím sekretariátu, pri plnom pracovnom úväzku je predseda schopný zabezpečiť úlohy ktoré boli predtým plánované na predsedníctvo, ktoré tvorí predseda a podpredsedovia. Zároveň sa tým z časti vykryjú i zvýšené náklady na trvalé pracovné miesto predsedu. Z radov členov Výkonného výboru by sa mal zvoliť jeden podpredseda, ktorý by zabezpečoval úlohy predsedu v prípade jeho neprítomnosti.
4. Ústredná kontrolná a revízna komisia SZV (ďalej len ÚKRK).
5. Rozhodcovská a disciplinárna komisia (ďalej len RDK)

Hospodársku činnosť navrhujem ponechať v doterajšom systéme.

V prípade akceptácie tohto návrhu stanov, alebo ďalšie Vaše pripomienky k stanovám zakomponujte do uznesenia  VČS Vašej ZO SZV, aby následne VZ RZ SZV a komisia pre úpravu stanov mala podnety k svojej práci.

Taktiež Vás žiadam ak máte akékoľvek podnety k stanovám aby ste ich zaslali na sekretariát SZV, alebo akémukoľvek členovi VV SZV, alebo priamo mne.

M. Janco